เคล็ดไม่ลับ ใช้บัตรเครดิตช้อปอย่างไรให้ปลอดภัย มั่นใจยิ่งขึ้น
แบงก์กรุงศรี แนะ เคล็ดไม่ลับ ใช้บัตรเครดิตช้อปอย่างไรให้ปลอดภัย มั่นใจยิ่งขึ้น
16 ม.ค. 2565

นายอธิศ รุจิรวัฒน์ กรรมการผู้จัดการ บริษัท เจเนอรัล คาร์ด เซอร์วิสเซส จำกัด ผู้ให้บริการบัตรเครดิต เซ็นทรัล เดอะวัน และ ประธานชมรมธุรกิจบัตรเครดิต-สมาคมธนาคารไทย เปิดเผยว่า ในสถานการณ์ที่โรคโควิด-19 กลับมาระบาดหนักอีกครั้งเช่นนี้ หลายคนคงยังต้องพึ่งพาการซื้อของผ่านช่องทางออนไลน์ แต่จะช้อปออนไลน์ด้วยบัตรเครดิตอย่างไรจึงจะปลอดภัยและห่างไกลมิจฉาชีพ ซึ่งควรดำเนินการต่อไปนี้


• เก็บรักษาบัตรเครดิตด้วยความระมัดระวัง ควรถือว่าบัตรเครดิตเปรียบเสมือนกระเป๋าเงินที่มีเงินสด และเก็บรักษาบัตรเครดิตให้ดี พร้อมตั้งรหัส PIN ที่ปลอดภัย เดาได้ยาก ไม่ควรบอกรหัสให้กับใคร อีกทั้งไม่ควรจดข้อมูลบัตร เช่น หมายเลขบัตร, วันหมดอายุ, หมายเลข CVV หลังบัตร ให้ผู้อื่นทราบได้• เลือกทำธุรกรรมกับร้านค้าออนไลน์ที่น่าเชื่อถือ ควรเลือกซื้อจากแพลตฟอร์ม, ระบบ หรือร้านค้าออนไลน์ที่เปิดให้บริการมานาน มีความน่าเชื่อถือ ที่สำคัญควรเลือกทำธุรกรรมบนระบบหรือกับร้านค้าที่มีการยืนยันตัวตน 2 ชั้น (2 Factor Authentication) อาทิ OTP หรือรหัสผ่านแบบใช้ครั้งเดียว หรือใช้เทคโนโลยี 3D Secure ที่เป็นระบบการยืนยันตัวตนที่รัดกุมและปลอดภัยทุกครั้ง และไม่ควรส่งต่อหรือบอก OTP ให้บุคคลอื่นทราบ ไม่ว่ากรณีใด ๆ• ตั้งชื่อผู้ใช้งานและรหัสผ่านที่คาดเดาได้ยาก หากอยากสมัครเป็นสมาชิกร้านค้าออนไลน์ ควรตั้งชื่อผู้ใช้งานและรหัสผ่านที่คาดเดาได้ยาก และไม่ใช้รหัสเดียวกันนี้ ร่วมกับธุรกรรมออนไลน์อื่น ๆ • ไม่เปิดเผยข้อมูลส่วนตัวกับบุคคลอื่น ควรเก็บข้อมูลส่วนบุคคล เช่น หมายเลขบัตรประชาชน, วัน/เดือน/ปีเกิด, เลขที่บัญชีธนาคาร, หมายเลขโทรศัพท์ เป็นความลับ เพื่อป้องกันไม่ให้มิจฉาชีพนำไปใช้ในทางทุจริต ไม่ควรคลิกลิงก์จาก SMS หรือ E-mail ที่น่าสงสัย โดยเฉพาะหากมีแอบอ้างเพื่อขอข้อมูลส่วนบุคคล หรือหมายเลขบัตรเครดิต• จำกัดวงเงินบัตรเครดิตที่ทำธุรกรรมออนไลน์ เพื่อความมั่นใจยิ่งขึ้น อาจใช้บัตรเครดิตที่ทำธุรกรรมออนไลน์เป็นประจำเพียงแค่หนึ่งหรือสองใบ และจำกัดวงเงินบัตรที่ใช้ทำธุรกรรมออนไลน์ให้แค่เพียงพอกับการใช้จ่าย• สมัครบริการแจ้งเตือนและตรวจสอบทุกยอดใช้จ่าย ผู้ใช้บัตรเครดิตควรตรวจสอบใบแจ้งยอดรายเดือนเป็นประจำทุกเดือน นอกจากนี้ ยังควรสมัครบริการแจ้งเตือนการใช้บัตรเครดิตผ่านแอปพลิเคชันของสถาบันการเงินต่าง ๆ และตรวจสอบยอดใช้จ่ายทุกครั้งที่มีการแจ้งเตือน เพื่อเพิ่มความปลอดภัยในการใช้งานบัตรเครดิตมากขึ้น• หากพบรายการใช้บัตรเครดิตที่น่าสงสัย ควรติดต่อและแจ้งสถาบันการเงินให้ระงับการใช้งานบัตรทันที หากพบว่ามีรายการใช้จ่ายที่เราไม่ได้เป็นผู้ใช้ ควรรีบแจ้งสถาบันการเงินผู้ให้บริการให้ตรวจสอบและระงับการใช้งานบัตรสิ่งสำคัญที่อยากฝากทิ้งท้าย คือ บัตรเครดิตเป็นเครื่องมือในการใช้จ่ายที่เป็นทรัพย์สินมีค่าไม่ต่างจากเงินสด ทุกการใช้จ่าย จึงควรทำด้วยความระมัดระวังเสมอ เพียงทำตามเคล็ดลับง่าย ๆ ข้างต้น ก็จะช่วยให้ทุกคนสามารถใช้จ่ายออนไลน์ด้วยบัตรเครดิตได้อย่างมั่นใจและปลอดภัยมากขึ้น